Ekitebe kya Bufalansa mu Uganda nga bali wamu n’ekitongole kya French Development Agency batuuse ku nzikiriziganya n’akakiiko akakulira emizannyo gya Olympics mu Uganda aka Uganda Olympic Committee okuyambako Uganda okwongera okukulaakulanya ebitone bya bannabyamizannyo. Enkolagana eno etuukiddwako ya kusobozesa bannabyamizannyo okuva mu Bufalansa okujja mu Uganda okutendekebwa, naddala abaddusi. Bano ba kukozesa ekisaawe ky’emisinde ekya gavumenti ekiri e Teryet mu disitulikiti y’e Kapchorwa. Enkolagana eno etunuuliddwa ng’egenda okuyamba Uganda okwetegekera emizannyo gya Olympics egy’okubeera mu kibuga Paris ekya Bufalansa omwaka gwa bbiri abiri mu ena wamu n’empaka za Rugby World Cup nga nazo za kubeera mu Bufalansa omwaka ogujja ogwa bbiri abiri mu esatu. Ssentebe w’akakiiko ka Uganda Olympic Committee, Dr. Donald Rukare agamba nti ekigendererwa ky’enkolagana eno si kukoma ku kutumbula bitone bya bannabyamizannyo kyokka wabula n’okuyamba ku abo abeetaaga obuyambi bw’ensimbi. Omukolo guno gwetabiddwako n’omukungu akulira emirimu mu kibiina ekiddukanya omuzannyo gw’omupiira gw’ebigere wano mu ggwanga, Edgar Watson.